Къэралым и шэсыпIэкIэ
2013 гъэм къэралым и шэсыпIэкIэ дэIэпыкъуныгъэ къратын папщIэ Кавказ Ищхъэрэ федеральнэ округым къыбгъэдэкIыу ягъэлъэгъуа проекти 6-м щыщу Урысей Федерацэм ЩIыналъэ зыужьыныгъэмкIэ и министерствэм къыхиха проектитIым языхэзщ джэдкъазылу тонн 30560-рэ къыщалэжьыну комплекс Къэбэрдей-Балъкъэрым щыухуэныр. Апхуэдэу къыджиIащ КъБР-м Экономикэ зыужьыныгъэмкIэ и министерствэм инвестицэ политикэмкIэ и къудамэм и унафэщI Мэт Анзор.
«Къэрал шэсыпIэхэр къыIахын папщIэ УФ-м ФинансхэмкIэ и министерствэм ягъэхьащ «Юг-Агро» ООО джэдкъаз комплексым и документ псори. ТхылъымпIэхэр пхыгъэкIыным пыщIа Iуэхухэр мы гъэм къриубыдэу зэфIэкIын хуейщ», — жиIащ абы.
Мы IуэхущIапIэм хиубыдэ ухуэныгъэ псори зэпыщIауэ, зы технологиер я лъабжьэу икIи зы программэм тету лажьэу щытынущ. Гъэ къэс абы бройлер джэдылу тонн 18670-рэ, гуэгушылу тонн 11980-рэ къилэжьынущ.
Предприятэм и продукцэр рынокым тэмэму щыпхыкIыну къалъытэ, абы иджырей технологие нэхъыфIхэр къызэрыщагъэсэбэпынум къыхэкIыу. А псоми къадэкIуэу, мы проектым мыхьэнэшхуэ иIэнущ республикэм щыпсэу къызэрыгуэкI цIыхухэм я дежкIи. Абы ипкъ иткIэ ику иту мазэм улахуэу сом мин 23-рэ хуэдиз къызыпэкIуэ лэжьапIэ IэнатIэу 908-рэ къызэрагъэпэщынущ. Лажьэу яутIыпща нэужь, илъэситхум къриубыдэу абы бюджетым и IэнатIэ псоми сом мелуан 665-м нэблагъэ хилъхьэнущ.
«Юг-Агро» ООО проектыр Къэбэрдей-Балъкъэр Республикэм къэралым и шэсыпIэкIэ щыпхагъэкIа етIуанэ проектщ. 2012 гъэм и бадзэуэгъуэ мазэм къэралым и шэсыпIэкIэ сом мелуан 367,5-рэ «Севкаврентген-Д» предприятэм хухахауэ щытащ, бжыгъэхэр зи лъабжьэ медицинэ рентген техникэ къыщIэгъэкIыныр зэтегъэувэн папщIэ.
Къэрэщей Элеонорэ.
